CELEX: 32012R0919
Language: mt
Date: 2012-07-05 00:00:00
Title: Regolament ta' Delega tal-Kummissjoni (UE) Nru 919/2012 tal- 5 ta’ Lulju 2012 li jissupplimenta r-Regolament (UE) Nru 236/2012 tal-Parlament Ewropew u tal-Kunsill dwar bejgħ bin-nieqes u ċerti aspetti ta’ swaps ta’ inadempjenza tal-kreditu fir-rigward tal-istandards tekniċi regolatorji għall-metodu tal-kalkolu tal-waqgħa fil-valur għal ishma likwidi u strumenti finanzjarji oħra  Test b’relevanza għaż-ŻEE

9.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 274/16
            
         REGOLAMENT TA' DELEGA TAL-KUMMISSJONI (UE) Nru 919/2012
   tal-5 ta’ Lulju 2012
   li jissupplimenta r-Regolament (UE) Nru 236/2012 tal-Parlament Ewropew u tal-Kunsill dwar bejgħ bin-nieqes u ċerti aspetti ta’ swaps ta’ inadempjenza tal-kreditu fir-rigward tal-istandards tekniċi regolatorji għall-metodu tal-kalkolu tal-waqgħa fil-valur għal ishma likwidi u strumenti finanzjarji oħra
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 236/2012 tal-Parlament Ewropew u tal-Kunsill tal-14 ta’ Marzu 2012 dwar bejgħ bin-nieqes u ċerti aspetti tas-swaps ta’ inadempjenza tal-kreditu (1), u b'mod partikolari l-Artikolu 23(8) tiegħu,
   Billi:
   
               (1)
            
            
               Il-metodu tal-kalkolu tal-waqgħa sinifikanti fil-valur tal-istrumenti finanzjarji li hemm fit-Taqsima C tal-Anness I tad-Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar is-swieq fl-istrumenti finanzjarji (2) għandu jiġi adattat għall-modi differenti li fihom tiġi riflessa dik il-waqgħa skont it-tip ta’ strument finanzjarju kkonċernat. Dak il-metodu jista' jieħu l-forma ta’ waqgħa reali fil-prezz tal-istrument finanzjarju, ta’ żieda fir-rendiment ta’ strument ta’ dejn maħruġ minn emittent korporattiv jew żieda fir-rendiment tul il-kurva tar-rendiment għall-istrumenti tad-dejn maħruġa minn emittenti sovrani.
            
         
               (2)
            
            
               Dan ir-Regolament għandu jinqara flimkien mar-Regolament ta’ Delega tal-Kummissjoni (UE) Nru 918/2012 (3), li jiddefinixxi l-livelli limitu għall-waqgħa sinifikanti fil-valur ta’ ishma nonlikwidi, strumenti ta’ dejn maħruġa minn emittenti sovrani u korporattivi, Fondi Negozjati fil-Borża, strumenti tas-suq monetarju u derivattivi li l-uniku strument finanzjarju sottostanti tagħhom jiġi nnegozjat f'ċentru tan-negozjar. Dan ir-Regolament għandu għalhekk ikun limitat għall-ispeċifikazzjoni tal-metodu tal-kalkolu tal-waqgħa sinifikanti fil-valur ta’ dawn l-istrumenti.
            
         
               (3)
            
            
               Sabiex tiġi żgurata l-konsistenza u ċ-ċertezza legali għal parteċipanti fis-suq u awtoritajiet kompetenti, id-data ta’ applikazzjoni ta’ dan ir-Regolament għandha tkun l-istess bħal dik tar-Regolament (UE) Nru 236/2012 u r-Regolament ta’ Delega (UE) Nru 918/2012.
            
         
               (4)
            
            
               Peress li r-Regolament (UE) Nru 236/2012 irrikonoxxa li standards tekniċi vinkolanti għandhom jiġu adottati qabel ma dak ir-Regolament ikun jista' jiġi applikat b'mod utli, u peress li huwa essenzjali li qabel l-1 ta’ Novembru 2012 jiġu speċifikati l-elementi mhux essenzjali meħtieġa biex tiġi ffaċilitata l-konformità mill-parteċipanti fis-suq ma’ dak ir-Regolament u l-infurzar mill-awtoritajiet kompetenti, huwa meħtieġ li dan ir-Regolament jidħol fis-seħħ l-għada tal-pubblikazzjoni tiegħu.
            
         
               (5)
            
            
               Dan ir-Regolament huwa bbażat fuq l-abbozz tal-istandards tekniċi regolatorji sottomess mill-Awtorità Ewropea tat-Titoli u s-Swieq (AETS) lill-Kummissjoni.
            
         
               (6)
            
            
               L-AETS wettqet konsultazzjonijiet pubbliċi miftuħa dwar l-abbozz tal-istandards tekniċi regolatorji li fuqhom huwa bbażat dan ir-Regolament, analizzat l-ispejjeż u l-benefiċċji potenzjali relatati u talbet l-opinjoni tal-Grupp tal-Partijiet Interessati tat-Titoli u s-Swieq stabbilit skont l-Artikolu 37 tar-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) (4),
            
         ADOTTAT DAN IR-REGOLAMENT:
   Artikolu 1
   Suġġett
   1.   Dan ir-Regolament jispeċifika l-metodu tal-kalkolu tal-waqgħa fil-valur ta’ 10 % għall-ishma likwidi nnegozjati f'ċentru tan-negozjar kif stabbilit fl-Artikolu 23(5) tar-Regolament (UE) Nru 236/2012.
   2.   Dan ir-Regolament jispeċifika wkoll il-metodu tal-kalkolu tal-waqgħa fil-valur għall-istrumenti finanzjarji li ġejjin innegozjati f'ċentru tan-negozjar kif speċifikat fir-Regolament ta’ Delega (UE) Nru 918/2012 adottat skont l-Artikolu 23(7) tar-Regolament (UE) Nru 236/2012:
   
               (a)
            
            
               ishma nonlikwidi;
            
         
               (b)
            
            
               l-istrumenti finanzjarji mhux derivattivi li ġejjin:
               
                           (i)
                        
                        
                           strumenti ta’ dejn maħruġa minn emittenti sovrani u korporattivi;
                        
                     
                           (ii)
                        
                        
                           Fondi Negozjati fil-Borża;
                        
                     
                           (iii)
                        
                        
                           strumenti tas-suq monetarju;
                        
                     
         
               (c)
            
            
               derivattivi li l-uniku sottostanti għalihom huwa strument finanzjarju nnegozjat f'ċentru ta’ negozjar.
            
         Artikolu 2
   Metodu tal-kalkolu ta’ waqgħa sinifikanti fil-valur għall-ishma likwidi u nonlikwidi
   1.   Għal sehem innegozjat f'ċentru tan-negozjar, il-waqgħa fil-valur għandha tiġi kkalkulata mill-prezz tal-għeluq uffiċjali tal-jum tan-negozjar preċedenti f'dak iċ-ċentru tan-negozjar iddefinit skont ir-regoli applikabbli ta’ dak iċ-ċentru tan-negozjar.
   2.   Dak il-metodu tal-kalkolu għandu jeskludi kwalunke ċaqliq 'l isfel fil-prezz li jirriżulta esklussivament minn qsim jew kwalunkwe azzjoni korporattiva jew miżuri simili adottati mill-emittent fuq il-kapital azzjonarju maħruġ tiegħu li jistgħu jirriżultaw f'aġġustament tal-prezz miċ-ċentru tan-negozjar rilevanti.
   Artikolu 3
   Metodu tal-kalkolu ta’ waqgħa sinifikanti fil-valur għal strumenti finanzjarji oħra mhux derivattivi
   1.   Waqgħa sinifikanti fil-valur għal strumenti finanzjarji oħra għajr ishma u li ma jaqgħux fil-kategoriji tad-derivattivi elenkati fil-punti minn (4) sa (10) tat-Taqsima C tal-Anness I tad-Direttiva 2004/39/KE għandha tiġi kkalkulata skont il-metodu fil-paragrafi 2, 3 u 4.
   2.   Għal strument finanzjarju li għalih il-waqgħa sinifikanti fil-valur imsemmi fl-Artikolu 23(7) tar-Regolament (UE) Nru 236/2012 titkejjel b'rabta ma’ prezz fiċ-ċentru tan-negozjar rilevanti, dik il-waqgħa għandha tiġi kkalkulata mill-prezz tal-għeluq uffiċjali fiċ-ċentru tan-negozjar rilevanti ddefinit skont ir-regoli applikabbli ta’ dak iċ-ċentru tan-negozjar.
   3.   Għal strument finanzjarju ta’ dejn maħruġ minn emittent sovran li għalih il-waqgħa sinifikanti fil-valur imsemmi fl-Artikolu 23(7) tar-Regolament (UE) Nru 236/2012 titkejjel b'rabta mal-kurva tar-rendiment, dik il-waqgħa għandha tiġi kkalkulata bħala żieda tul il-kurva tar-rendiment imqabbla mal-kurva tar-rendiment tal-emittent sovran fl-għeluq tan-negozjar tal-jum tan-negozjar preċedenti, kif ikkalkulata abbażi ta’ dejta disponibbli għall-emittent f'dak iċ-ċentru tan-negozjar.
   4.   Għal strument finanzjarju li għalih il-waqgħa sinifikanti fil-valur imsemmi fl-Artikolu 23(7) tar-Regolament (UE) Nru 236/2012 titkejjel b'rabta ma’ varjazzjoni tar-rendiment, dik il-waqgħa għandha tiġi kkalkulata bħala żieda tar-rendiment attwali imqabbla mar-rendiment ta’ dak l-istrument fl-għeluq tan-negozjar tal-jum tan-negozjar preċedenti, kif ikkalkulata abbażi ta’ dejta disponibbli għal dak l-istrument f'dak iċ-ċentru tan-negozjar.
   Artikolu 4
   Metodu tal-kalkolu ta’ waqgħa sinifikanti fil-valur għad-derivattivi
   Waqgħa sinifikanti fil-valur għal strumenti finanzjarji li jaqgħu taħt il-kategoriji ta’ derivattivi elenkati fil-punti minn (4) sa (10) tat-Taqsima C tal-Anness I tad-Direttiva 2004/39/KE u li għandhom strument finanzjarju sottostanti uniku li jiġi nnegozjat f'ċentru tan-negozjar u li għalih waqgħa sinifikanti fil-valur ġiet speċifikata skont l-Artikolu 2 jew l-Artikolu 3, għandha tiġi kkalkulata b'referenza għall-waqgħa sinifikanti fil-valur tal-istrument finanzjarju sottostanti.
   Artikolu 5
   Dħul fis-seħħ
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-1 ta’ Novembru 2012.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-5 ta’ Lulju 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 86, 24.3.2012, p. 1
   
   
      (2)  ĠU L 145, 30.4.2004, p. 1.
   
      (3)  Ara paġna 1 ta’ dan il-Ġurnal Uffiċjali.
   
      (4)  ĠU L 331, 15.12.2010, p. 84.